CELEX: 32006R1329
Language: el
Date: 2006-09-08
Title: Κανονισμός (ΕΚ) αριθ. 1329/2006 της Επιτροπής, της 8ης Σεπτεμβρίου 2006 , για τροποποίηση του κανονισμού (ΕΚ) αριθ. 1725/2003 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά τις διερμηνείες 8 και 9 της Επιτροπής Διερμηνειών των Διεθνών Προτύπων Χρηματοοικονομικής Πληροφόρησης (ΕΔΔΠΧΠ)   (Κείμενο που παρουσιάζει ενδιαφέρον για τον ΕΟΧ)

9.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 247/3
            
         
      ΚΑΝΟΝΙΣΜΌΣ (ΕΚ) αριθ. 1329/2006 ΤΗΣ ΕΠΙΤΡΟΠΉΣ
   
   της 8ης Σεπτεμβρίου 2006
   για τροποποίηση του κανονισμού (ΕΚ) αριθ. 1725/2003 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά τις διερμηνείες 8 και 9 της Επιτροπής Διερμηνειών των Διεθνών Προτύπων Χρηματοοικονομικής Πληροφόρησης (ΕΔΔΠΧΠ)
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για την εφαρμογή διεθνών λογιστικών προτύπων (1), και ιδίως το άρθρο 3 παράγραφος 1,
   Εκτιμώντας τα ακόλουθα:
   
               (1)
            
            
               Με τον κανονισμό (ΕΚ) αριθ. 1725/2003 της Επιτροπής (2) υιοθετήθηκαν ορισμένα από τα υφιστάμενα στις 14 Σεπτεμβρίου 2002 διεθνή λογιστικά πρότυπα και διερμηνείες.
            
         
               (2)
            
            
               Στις 12 Ιανουαρίου 2006, η Επιτροπή Διερμηνειών των Διεθνών Προτύπων Χρηματοοικονομικής Πληροφόρησης (ΕΔΔΠΧΠ) δημοσίευσε την διερμηνεία 8 της ΕΔΔΠΧΠ Πεδίο εφαρμογής του ΔΠΧΠ 2. Η ΕΔΔΠΧΠ 8 διευκρινίζει ότι το λογιστικό πρότυπο Διεθνές Πρότυπο Χρηματοοικονομικής Πληροφόρησης (ΔΠΧΠ) 2 Παροχές που εξαρτώνται από την αξία των μετοχών εφαρμόζεται σε συμφωνίες, στις οποίες η οντότητα φαίνεται να προβαίνει σε παροχές που εξαρτώνται από την αξία των μετοχών έναντι μηδενικού ή ανεπαρκούς ανταλλάγματος.
            
         
               (3)
            
            
               Την 1η Μαρτίου 2006, η ΕΔΔΠΧΠ δημοσίευσε την διερμηνεία 9 της ΕΔΔΠΧΠ Επανεκτίμηση ενσωματωμένων παραγώγων. Η ΕΔΔΠΧΠ 9 διευκρινίζει ορισμένες πτυχές της αντιμετώπισης των ενσωματωμένων παραγώγων βάσει του ΔΛΠ 39 Χρηματοοικονομικά μέσα: αναγνώριση και επιμέτρηση.
            
         
               (4)
            
            
               Οι διαβουλεύσεις με την ομάδα τεχνικών εμπειρογνωμόνων της ευρωπαϊκής συμβουλευτικής ομάδας για θέματα χρηματοοικονομικής πληροφόρησης (EFRAG) επιβεβαιώνουν ότι η ΕΔΔΠΧΠ 8 και η ΕΔΔΠΧΠ 9 πληρούν τα τεχνικά κριτήρια έγκρισης που ορίζονται στο άρθρο 3 παράγραφος 2 του κανονισμού (ΕΚ) αριθ. 1606/2002.
            
         
               (5)
            
            
               Κατά συνέπεια, ο κανονισμός (ΕΚ) αριθ. 1725/2003 πρέπει να τροποποιηθεί ανάλογα.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της Κανονιστικής Επιτροπής Λογιστικών Θεμάτων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΚ) αριθ. 1725/2003 τροποποιείται ως εξής:
   
               1)
            
            
               Προστίθεται η διερμηνεία 8 της Επιτροπής Διερμηνειών των Διεθνών Προτύπων Χρηματοοικονομικής Πληροφόρησης (ΕΔΔΠΧΠ) Πεδίο εφαρμογής του ΔΠΧΠ 2, όπως ορίζεται στο παράρτημα του παρόντος κανονισμού.
            
         
               2)
            
            
               Προστίθεται η διερμηνεία 9 της Επιτροπής Διερμηνειών των Διεθνών Προτύπων Χρηματοοικονομικής Πληροφόρησης (ΕΔΔΠΧΠ) Επανεκτίμηση ενσωματωμένων παραγώγων, όπως ορίζεται στο παράρτημα του παρόντος κανονισμού.
            
         Άρθρο 2
   1.   Οι εταιρείες εφαρμόζουν την ΕΔΔΠΧΠ 8 όπως ορίζεται στο παράρτημα του παρόντος κανονισμού από την ημερομηνία έναρξης του οικονομικού τους έτους 2006 το αργότερο, εκτός από τις εταιρείες με ημερομηνίες έναρξης τον Ιανουάριο, τον Φεβρουάριο, το Μάρτιο ή τον Απρίλιο, οι οποίες εφαρμόζουν την ΕΔΔΠΧΠ 8 από την ημερομηνία έναρξης του οικονομικού έτους 2007 το αργότερο.
   2.   Οι εταιρείες εφαρμόζουν την ΕΔΔΠΧΠ 9 όπως ορίζεται στο παράρτημα του παρόντος κανονισμού από την ημερομηνία έναρξης του οικονομικού τους έτους 2006 το αργότερο, εκτός από τις εταιρείες με ημερομηνίες έναρξης τον Ιανουάριο, τον Φεβρουάριο, το Μάρτιο, τον Απρίλιο ή τον Μάιο, οι οποίες εφαρμόζουν την ΕΔΔΠΧΠ 9 από την ημερομηνία έναρξης του οικονομικού έτους 2007 το αργότερο.
   Άρθρο 3
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Σεπτεμβρίου 2006.
      
         
            Για την Επιτροπή
         
         Charlie McCREEVY
         
         
            Μέλος της Επιτροπής
         
      
   
   
      (1)  ΕΕ L 243 της 11.9.2002, σ. 1.
   
      (2)  ΕΕ L 261 της 13.10.2003, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 708/2006 (ΕΕ L 122 της 9.5.2006, σ. 19).
   
      ΠΑΡΑΡΤΗΜΑ
      ΔΙΕΘΝΗ ΠΡΟΤΥΠΑ ΧΡΗΜΑΤΟΟΙΚΟΝΟΜΙΚΗΣ ΠΛΗΡΟΦΟΡΗΣΗΣ
      
                  ΕΔΔΠΧΠ 8
               
               
                  Διερμηνεία ΕΔΔΠΧΠ 8 Πεδίο εφαρμογής του ΔΠΧΠ 2
                  
               
            
                  ΕΔΔΠΧΠ 9
               
               
                  Διερμηνεία ΕΔΔΠΧΠ 9 Επανεκτίμηση ενσωματωμένων παραγώγων
                  
               
            
         «Η αναπαραγωγή επιτρέπεται εντός του Ευρωπαϊκού Οικονομικού Χώρου. Εκτός του Ευρωπαϊκού Οικονομικού Χώρου προστατεύονται όλα τα δικαιώματα με εξαίρεση του δικαιώματος αναπαραγωγής για προσωπική χρήση ή άλλους θεμιτούς σκοπούς. Για περισσότερες πληροφορίες μπορείτε να απευθύνεστε στο Συμβούλιο Διεθνών Λογιστικών Προτύπων (IASB) στη διεύθυνση www.iasb.org»
      
      ΔΙΕΡΜΗΝΕΙΑ ΕΔΔΠΧΠ 8
      Πεδίο εφαρμογής του ΔΠΧΠ 2
      Σχετικά έγγραφα
      
                  —
               
               
                  ΔΛΠ 8 Λογιστικές πολιτικές, μεταβολές των λογιστικών εκτιμήσεων και λάθη
                  
               
            
                  —
               
               
                  ΔΠΧΠ 2 Παροχές που εξαρτώνται από την αξία των μετοχών
                  
               
            Ιστορικό
      
                  1.
               
               
                  Το ΔΠΧΠ 2 εφαρμόζεται σε συναλλαγές σχετικά με παροχές που εξαρτώνται από την αξία των μετοχών στις οποίες η οντότητα λαμβάνει ή αποκτά αγαθά ή υπηρεσίες. Στα «αγαθά» συμπεριλαμβάνονται τα αποθέματα, τα αναλώσιμα, τα πάγια περιουσιακά στοιχεία, τα άυλα περιουσιακά στοιχεία και άλλα μη χρηματοοικονομικά περιουσιακά στοιχεία (ΔΠΧΠ 2, παράγραφος 5). Κατά συνέπεια, εκτός από τις ειδικές συναλλαγές που εξαιρούνται από το πεδίο εφαρμογής του, το ΔΠΧΠ 2 εφαρμόζεται σε όλες τις συναλλαγές στις οποίες η οντότητα λαμβάνει μη χρηματοοικονομικά περιουσιακά στοιχεία ή υπηρεσίες ως αντάλλαγμα για συμμετοχικούς τίτλους της ίδιας της οντότητας. Το ΔΠΧΠ 2 εφαρμόζεται επίσης στις συναλλαγές στις οποίες η οντότητα αναλαμβάνει υποχρεώσεις, σχετικά με αγαθά ή τις υπηρεσίες που λαμβάνει, οι οποίες βασίζονται στην τιμή (ή την αξία) των μετοχών της οντότητας ή άλλων συμμετοχικών τίτλων της οντότητας.
               
            
                  2.
               
               
                  Ωστόσο, σε ορισμένες περιπτώσεις ενδέχεται να είναι δύσκολο να αποδειχθεί ότι τα αγαθά ή οι υπηρεσίες έχουν ληφθεί (ή πρόκειται να ληφθούν). Παραδείγματος χάρη, μία οντότητα ενδέχεται να παραχωρήσει μετοχές σε φιλανθρωπικό οργανισμό με μηδενικό αντάλλαγμα. Συνήθως δεν είναι δυνατό να προσδιοριστούν τα συγκεκριμένα αγαθά ή υπηρεσίες που λαμβάνονται σε αντάλλαγμα για μία τέτοια συναλλαγή. Παρόμοια κατάσταση ενδέχεται να προκύψει σε συναλλαγές με άλλα μέρη.
               
            
                  3.
               
               
                  Το ΔΠΧΠ 2 απαιτεί οι παροχές σε εργαζόμενους που εξαρτώνται από την αξία των μετοχών να μετρώνται με αναφορά στην εύλογη αξία των συμμετοχικών τίτλων κατά την ημερομηνία της παραχώρησης (ΔΠΧΠ 2, παράγραφος 11) (1). Συνεπώς, η οντότητα δεν χρειάζεται να επιμετρά άμεσα την εύλογη αξία των υπηρεσιών που λήφθηκαν από εργαζόμενους.
               
            
                  4.
               
               
                  Για τις συναλλαγές στις οποίες οι παροχές που εξαρτώνται από την αξία των μετοχών πραγματοποιούνται σε άλλα μέρη εκτός από εργαζόμενους, το ΔΠΧΠ 2 ορίζει ότι πρέπει να γίνει η υπόθεση ότι η εύλογη αξία των υπηρεσιών ή αγαθών που έχουν ληφθεί μπορεί να εκτιμηθεί αξιόπιστα. Σε τέτοιου είδους περιπτώσεις, το ΔΠΧΠ 2 απαιτεί η συναλλαγή να επιμετράται στην εύλογη αξία των αγαθών ή των υπηρεσιών, κατά την ημερομηνία που η οντότητα λαμβάνει τα αγαθά ή ο αντισυμβαλλόμενος παρέχει την υπηρεσία (ΔΠΧΠ 2, παράγραφος 13). Συνεπώς, υπάρχει μία υποκείμενη παραδοχή ότι η οντότητα είναι σε θέση να προσδιορίζει τα αγαθά ή τις υπηρεσίες που λαμβάνει από μέρη εκτός των εργαζομένων. Αυτό θέτει το ερώτημα κατά πόσο το ΔΠΧΠ εφαρμόζεται όταν δεν υπάρχουν προσδιορίσιμα αγαθά ή υπηρεσίες. Αυτό με τη σειρά του θέτει ένα περαιτέρω ερώτημα: εάν η οντότητα έχει προβεί σε παροχές που εξαρτώνται από την αξία των μετοχών και το προσδιορίσιμο αντάλλαγμα που έχει ληφθεί (εφόσον υπάρχει) φαίνεται να είναι μικρότερο από την εύλογη αξία της αμοιβής βάσει της μετοχής, η κατάσταση αυτή υποδηλώνει ότι έχουν ληφθεί αγαθά ή υπηρεσίες, ακόμη και αν δεν έχουν προσδιοριστεί σαφώς, και κατά συνέπεια εφαρμόζεται το ΔΠΧΠ 2;
               
            
                  5.
               
               
                  Θα πρέπει να σημειωθεί ότι η φράση «εύλογη αξία των παροχών που εξαρτώνται από την αξία των μετοχών» αναφέρεται στην εύλογη αξία της συγκεκριμένης παροχής βάσει της αξίας των μετοχών. Παραδείγματος χάρη, μία οντότητα ενδέχεται να πρέπει βάσει της εθνικής νομοθεσίας να εκδίδει κάποιο μερίδιο των μετοχών της σε υπηκόους μίας συγκεκριμένης χώρας, οι οποίες μπορούν να μεταβιβαστούν μόνο σε άλλους υπηκόους της χώρας αυτής. Ένας τέτοιος περιορισμός της μεταβίβασης ενδέχεται να επηρεάζει την εύλογη αξία των σχετικών μετοχών, και συνεπώς οι μετοχές αυτές ενδέχεται να έχουν εύλογη αξία μικρότερη από την εύλογη αξία που κανονικά θα είχαν οι ίδιες μετοχές που δεν αποτελούν αντικείμενο τέτοιων περιορισμών. Σε μία τέτοια κατάσταση, εάν προκύψει το ερώτημα της παραγράφου 4 στο πλαίσιο των μετοχών που τελούν υπό περιορισμό, η φράση «εύλογη αξία των παροχών που εξαρτώνται από την αξία των μετοχών» θα πρέπει να αναφέρεται στην εύλογη αξία των μετοχών που τελούν υπό περιορισμό, και όχι στην εύλογη αξία άλλων μετοχών για τις οποίες δεν υπάρχουν περιορισμοί.
               
            Πεδίο εφαρμογής
      
                  6.
               
               
                  Το ΔΠΧΠ 2 εφαρμόζεται σε συναλλαγές στις οποίες μία οντότητα ή οι μέτοχοι μιας οντότητας παραχωρούν συμμετοχικούς τίτλους (2) ή αναλαμβάνουν υποχρέωση να μεταβιβάσουν μετρητά ή άλλα περιουσιακά στοιχεία για ποσά που στηρίζονται στην τιμή (ή την αξία) των μετοχών της οντότητας ή άλλων συμμετοχικών τίτλων της οντότητας. Η διερμηνεία αυτή εφαρμόζεται στις συναλλαγές αυτές όταν το προσδιορίσιμο αντάλλαγμα που έχει ληφθεί (ή που πρόκειται να ληφθεί) από την οντότητα, περιλαμβανομένων των μετρητών και της εύλογης αξίας προσδιορίσιμου ανταλλάγματος που δεν είναι σε μετρητά (εφόσον υπάρχει), φαίνεται να είναι χαμηλότερο από την εύλογη αξία των συμμετοχικών τίτλων που παραχωρούνται ή των υποχρεώσεων που αναλαμβάνονται. Ωστόσο, η διερμηνεία αυτή δεν εφαρμόζεται σε συναλλαγές που αποκλείονται από το πεδίο εφαρμογής του ΔΠΧΠ 2 σύμφωνα με τις παραγράφους 3 έως 6 αυτού του ΔΠΧΠ.
               
            Θέμα
      
                  7.
               
               
                  Το θέμα που εξετάζεται στη διερμηνεία είναι κατά πόσο το ΔΠΧΠ 2 εφαρμόζεται σε συναλλαγές τις οποίες η οντότητα δεν μπορεί να εξατομικεύσει μέρος ή το σύνολο των λαμβανόμενων αγαθών ή υπηρεσιών.
               
            Ομόφωνη γνώμη
      
                  8.
               
               
                  Το ΔΠΧΠ 2 εφαρμόζεται σε συγκεκριμένες συναλλαγές κατά τις οποίες λαμβάνονται αγαθά ή υπηρεσίες, όπως συναλλαγές στις οποίες μία οντότητα λαμβάνει αγαθά ή υπηρεσίες ως αντάλλαγμα για συμμετοχικούς τίτλους της οντότητας αυτής. Αυτό περιλαμβάνει συναλλαγές τις οποίες η οντότητα δεν μπορεί να εξατομικεύσει μέρος ή το σύνολο των λαμβανόμενων αγαθών ή υπηρεσιών.
               
            
                  9.
               
               
                  Εάν δεν είναι δυνατόν να εξατομικευτούν συγκεκριμένα αγαθά ή υπηρεσίες, άλλες περιστάσεις ενδέχεται να υποδηλώνουν ότι λήφθηκαν (ή πρόκειται να ληφθούν) αγαθά ή υπηρεσίες, και στην περίπτωση αυτή ισχύει το ΔΠΧΠ 2. Ειδικότερα, εάν το προσδιορίσιμο αντάλλαγμα που έχει ληφθεί (εφόσον υπάρχει) φαίνεται να είναι χαμηλότερο από την εύλογη αξία των συμμετοχικών τίτλων που παραχωρήθηκαν ή των υποχρεώσεων που αναλήφθηκαν, συνήθως η κατάσταση αυτή υποδηλώνει ότι έχει ληφθεί (ή πρόκειται να ληφθεί) άλλο αντάλλαγμα (δηλαδή προσδιορίσιμα αγαθά ή υπηρεσίες).
               
            
                  10.
               
               
                  Η οντότητα θα επιμετρά τα εξατομικεύσιμα αγαθά ή υπηρεσίες που έχει λάβει σύμφωνα με το ΔΠΧΠ 2.
               
            
                  11.
               
               
                  Η οντότητα θα επιμετρά τα εξατομικεύσιμα αγαθά ή υπηρεσίες που έχει λάβει (ή πρόκειται να λάβει) ως τη διαφορά μεταξύ της εύλογης αξίας της παροχής που εξαρτάται από την αξία των μετοχών και της εύλογης αξίας οποιωνδήποτε εξατομικεύσιμων αγαθών ή υπηρεσιών έχει λάβει (ή πρόκειται να λάβει).
               
            
                  12.
               
               
                  Η οντότητα θα επιμετρά τα εξατομικεύσιμα αγαθά ή τις υπηρεσίες που έχει λάβει κατά την ημερομηνία της παραχώρησης. Ωστόσο, για συναλλαγές που διακανονίζονται σε μετρητά οι υποχρεώσεις θα επιμετρώνται εκ νέου σε κάθε ημερομηνία αναφοράς μέχρις ότου διακανονιστούν.
               
            Ημερομηνία έναρξης ισχύος
      
                  13.
               
               
                  Οι οντότητες εφαρμόζουν την παρούσα διερμηνεία για τις ετήσιες περιόδους που αρχίζουν κατά την 1η Μαΐου ή μετά την 1η Μαΐου 2006. Η εφαρμογή της παρούσας διερμηνείας πριν την ημερομηνία αυτή θεωρείται επιθυμητή. Αν μία οντότητα εφαρμόζει την παρούσα διερμηνεία για περίοδο που αρχίζει πριν την 1η Μαΐου 2006, θα πρέπει να γνωστοποιήσει το γεγονός αυτό.
               
            Μετάβαση
      
                  14.
               
               
                  Οι οντότητες εφαρμόζουν την παρούσα διερμηνεία αναδρομικά σύμφωνα με τις απαιτήσεις του ΔΛΠ 8, με την επιφύλαξη των μεταβατικών διατάξεων του ΔΠΧΠ 2.
               
            ΔΙΕΡΜΗΝΕΙΑ 9 ΤΗΣ ΕΔΔΠΧΠ
      Επανεκτίμηση ενσωματωμένων παραγώγων
      Αναφορές
      
                  —
               
               
                  ΔΛΠ 39 Χρηματοοικονομικά μέσα: αναγνώριση και επιμέτρηση
                  
               
            
                  —
               
               
                  ΔΠΧΠ 1 Πρώτη εφαρμογή των προτύπων διεθνούς χρηματοοικονομικής πληροφόρησης
                  
               
            
                  —
               
               
                  ΔΠΧΠ 3 Συνενώσεις επιχειρήσεων
                  
               
            Ιστορικό
      
                  1.
               
               
                  Η παράγραφος 10 του ΔΛΠ 39 περιγράφει το ενσωματωμένο παράγωγο ως «συνθετικό στοιχείο ενός υβριδικού (σύνθετου) χρηματοοικονομικού μέσου που περιλαμβάνει και ένα μη παράγωγο κύριο συμβόλαιο – με αποτέλεσμα μερικές από τις ταμειακές ροές του σύνθετου μέσου να κυμαίνονται κατά τρόπο όμοιο με ένα αυτοτελές παράγωγο».
               
            
                  2.
               
               
                  Σύμφωνα με το ΔΛΠ 39, παράγραφος 11, το ενσωματωμένο παράγωγο πρέπει να διαχωρίζεται από το κύριο συμβόλαιο και να αντιμετωπίζεται λογιστικά ως παράγωγο μόνο όταν πληρούνται οι ακόλουθοι όροι:
                  
                              α)
                           
                           
                              τα οικονομικά χαρακτηριστικά και οι κίνδυνοι του ενσωματωμένου παραγώγου δεν είναι στενά συνδεδεμένα με τα οικονομικά χαρακτηριστικά και τους κινδύνους του κυρίου συμβολαίου·
                           
                        
                              β)
                           
                           
                              ένα ιδιαίτερο χρηματοοικονομικό μέσο με τους ίδιους όρους όπως το ενσωματωμένο παράγωγο θα πληρούσε τον ορισμό ενός παραγώγου· και
                           
                        
                              γ)
                           
                           
                              το υβριδικό (σύνθετο) μέσο δεν επιμετράται στην εύλογη αξία με αναγνώριση των μεταβολών στα αποτελέσματα (ήτοι ένα παράγωγο που ενσωματώνεται σε χρηματοοικονομικό περιουσιακό στοιχείο ή χρηματοοικονομική υποχρέωση μέσω των αποτελεσμάτων δεν είναι διαχωρισμένο).
                           
                        
            Πεδίο εφαρμογής
      
                  3.
               
               
                  Με την επιφύλαξη των παραγράφων 4 και 5 κατωτέρω, η διερμηνεία αυτή εφαρμόζεται σε όλα τα ενσωματωμένα παράγωγα εντός του πεδίου εφαρμογής του ΔΛΠ 39.
               
            
                  4.
               
               
                  Η παρούσα διερμηνεία δεν εξετάζει τα θέματα της νέας επιμέτρησης που προκύπτουν από την επανεκτίμηση των ενσωματωμένων παραγώγων.
               
            
                  5.
               
               
                  Η παρούσα διερμηνεία δεν εξετάζει την απόκτηση συμβολαίων με ενσωματωμένα παράγωγα σε συνένωση επιχειρήσεων είτε την πιθανή νέα επιμέτρησή τους κατά την ημερομηνία της απόκτησης.
               
            Θέμα
      
                  6.
               
               
                  Το ΔΛΠ 39 απαιτεί από μία οντότητα, όταν συμμετέχει για πρώτη φορά σε συμβόλαιο, να εκτιμά κατά πόσο τυχόν ενσωματωμένα παράγωγα που εμπεριέχονται στο συμβόλαιο πρέπει να διαχωριστούν από το κύριο συμβόλαιο και να υπολογίζονται ως παράγωγα βάσει του προτύπου. Η παρούσα διερμηνεία εξετάζει τα ακόλουθα θέματα:
                  
                              α)
                           
                           
                              Η διερμηνεία 39 απαιτεί η εκτίμηση αυτή να πραγματοποιείται μόνο όταν η οντότητα συμμετέχει για πρώτη φορά στο συμβόλαιο, ή θα πρέπει η εκτίμηση να επανεξετάζεται καθόλη τη διάρκεια του συμβολαίου;
                           
                        
                              β)
                           
                           
                              Θα πρέπει οι οντότητες που εφαρμόζουν για πρώτη φορά το πρότυπο να πραγματοποιούν την εκτίμησή τους με βάση τις συνθήκες που υφίσταντο όταν η οντότητα συμμετείχε για πρώτη φορά στο συμβόλαιο, ή με βάση εκείνες που επικρατούν όταν η οντότητα υιοθετεί για πρώτη φορά τα ΔΠΧΠ;
                           
                        
            Ομόφωνη γνώμη
      
                  7.
               
               
                  Μία οντότητα εκτιμά κατά πόσο ένα ενσωματωμένο παράγωγο θα πρέπει να διαχωριστεί από το κύριο συμβόλαιο και να αντιμετωπιστεί λογιστικά ως παράγωγο όταν η οντότητα συμμετέχει για πρώτη φορά στο συμβόλαιο. Απαγορεύεται η μεταγενέστερη επανεκτίμηση εκτός εάν υπάρχει μεταβολή στους όρους του συμβολαίου που μεταβάλλουν ουσιαστικά τις ταμειακές ροές οι οποίες θα απαιτούντο διαφορετικά βάσει του συμβολαίου, και στην περίπτωση αυτή απαιτείται επανεκτίμηση. Η οντότητα προσδιορίζει κατά πόσο μία τροποποίηση των ταμειακών ροών είναι σημαντική εξετάζοντας τον βαθμό στον οποίο οι αναμενόμενες μελλοντικές ταμειακές ροές που συνδέονται με το ενσωματωμένο παράγωγο, το κύριο συμβόλαιο ή και τα δύο έχουν μεταβληθεί και κατά πόσο η μεταβολή είναι σημαντική σε σχέση με τις προηγούμενες αναμενόμενες ταμειακές ροές βάσει του συμβολαίου.
               
            
                  8.
               
               
                  Μία οντότητα που εφαρμόζει για πρώτη φορά το πρότυπο αν ένα ενσωματωμένο παράγωγο πρέπει να διαχωριστεί από το κύριο συμβόλαιο και να αντιμετωπιστεί λογιστικά ως παράγωγο με βάση τις συνθήκες που υφίσταντο κατά τη μεταγενέστερη από τις ακόλουθες ημερομηνίες: την ημερομηνία κατά την οποία συμμετείχε για πρώτη φορά στο συμβόλαιο ή την ημερομηνία της επανεκτίμησης που απαιτείται βάσει της παραγράφου 7.
               
            Ημερομηνία έναρξης ισχύος και μετάβαση
      
                  9.
               
               
                  Οι οντότητες εφαρμόζουν την παρούσα διερμηνεία για τις ετήσιες περιόδους που αρχίζουν κατά την 1η Ιουνίου 2006 ή μετά την ημερομηνία αυτή. Ενθαρρύνεται εφαρμογή της παρούσας διερμηνείας πριν από την ημερομηνία αυτή. Αν μία οντότητα εφαρμόζει την παρούσα διερμηνεία για περίοδο που αρχίζει πριν την 1η Ιουνίου 2006, θα πρέπει να γνωστοποιήσει το γεγονός αυτό. Η διερμηνεία θα εφαρμόζεται αναδρομικά.
               
            
         (1)  Σύμφωνα με το ΔΠΧΠ 2, κάθε αναφορά σε εργαζόμενους θα περιλαμβάνει και άλλους που παρέχουν παρόμοιες υπηρεσίες.
      
         (2)  Σε αυτούς περιλαμβάνονται συμμετοχικοί τίτλοι της οντότητας, της μητρικής της επιχείρησης και άλλων οντοτήτων που ανήκουν στον ίδιο όμιλο επιχειρήσεων με την οντότητα.